b'\n_START_ARTICLE_\nMol\xc3\xad de Cerc\xc3\xb3s\n_START_SECTION_\nDescripci\xc3\xb3\n_START_PARAGRAPH_\n\xc3\x89s d\'un mol\xc3\xad amb edificis d\'habitatge adjunts, situat a la zona de l\'antic castell d\'Amposta. La planta, tant del recinte com dels edificis, s\xc3\xb3n irregulars. L\'actual pla\xc3\xa7a del castell era l\'antic pati del mol\xc3\xad, amb arbres i una antiga b\xc3\xa0scula per a pesar camions. A la banda dreta de la pla\xc3\xa7a hi ha tres edificis que van ser destinats a habitatge pels propietaris del mol\xc3\xad, tots conformats per una planta baixa i un pis -dos amb teulada a dues aig\xc3\xbces i un amb coberta plana-. Al fons de la pla\xc3\xa7a hi ha el gran edifici del mol\xc3\xad, en forma d\'"U", amb planta baixa i dos pisos i coberta a dues aig\xc3\xbces; l\'organitzaci\xc3\xb3 \xc3\xa9s sim\xc3\xa8trica: xemeneia, ma\xc3\xb3 i ma\xc3\xa7oneria._NEWLINE_La major part dels edificis que encara avui es conserven formaven part de l\'original recinte del mol\xc3\xad, que tenia l\'edifici del mol\xc3\xad pr\xc3\xb2piament dit, la planta baixa, tres pisos i teulada a dues aig\xc3\xbces.\n_START_SECTION_\nHist\xc3\xb2ria\n_START_PARAGRAPH_\nEs tractava d\'un mol\xc3\xad que funcionava amb calderes -s\'hi cremava fins la clotxa de l\'arr\xc3\xb2s-. Per aquells anys era el m\xc3\xa9s important de tota la comarca. Cap a l\'any 1926 es va cremar l\'edifici -eren tots de fusta-, encara que l\'estructura es va mantenir -excepte el tercer pis que fou suprimit, tot i que avui es conserva part de la seva fesomia estructural exterior-._NEWLINE_Es modific\xc3\xa0 l\'interior, aix\xc3\xad com la teulada i es canvi\xc3\xa0 el mol\xc3\xad per un d\'el\xc3\xa8ctric que funcionava amb turbines. Aquest, a m\xc3\xa9s, subministrava electricitat a les cases dels voltants._NEWLINE_Durant la guerra civil, les forces republicanes es van apropiar de la major part dels importants arxius del mol\xc3\xad. Despr\xc3\xa9s de la guerra va funcionar com a tal fins als anys seixanta. El 1987, l\'Ajuntament d\'Amposta va adquirir el recinte i actualment acull la biblioteca Sebasti\xc3\xa0 Juan Arb\xc3\xb3.'